2003-ban nagy meglepetésre a második helyen végeztek, és mindössze két ponttal maradtak le a győzelemről. A jó eredménynek köszönhetően a következő évben automatikusan döntősök voltak, és nem kellett részt venniük a 2004-ben bevezetett elődöntőben. Azonban nem sikerült megismételniük a sikert, és utána sorozatban ötször nem sikerült továbbjutniuk az elődöntőből. A sorozat 2010-ben tört meg, sőt ekkor meg is nyerték az elődöntőt, majd a döntőben a hatodik helyen zártak. A következő évben egyetlenegy ponton múlott, hogy nem sikerült a továbbjutás az elődöntőből, ahogyan 2012-ben sem. 2013-as szereplésük viszont sikeres volt, a döntőbe jutottak, ahol a 12. helyen végeztek. 2014-ben ismételten nem kvalifikálták magukat a döntőbe, 2015-ben azonban elérték az utóbbi évek legjobb belga eredményét: negyedikek lettek. 2016-ban a 10. helyen végeztek, majd 2017-ben ismét negyedikek lettek. 2018-ban és a következő évben sem jutottak be a döntőbe.